Rebecca Gayheartová

Rebecca Gayheartová (neprechýlene Rebecca Gayheart; * 12. august 1971, Hazard, Kentucky, USA) je americká filmová a televízna herečka a modelka, známa z filmov ako Vreskot 2 (1997), Temná legenda (1998), Diabolská hra (1999), Hodina tieňov (2000), Čo na tebe milujem (2002) a Vtedy v Hollywoode (2019) či z televíznych seriálov ako Zem 2 (1994 – 1995), Beverly Hills 90210 (1995), Dead Like Me (2003) či Nip/Tuck (2004, 2006).

 Detstvo a mladosť 

Gayheartová sa narodila v meste Hazard, v štáte Kentucky, ako tretia zo štyroch detí. Jej matka Floneva „Flo“ Gayheart (rod. Slone) pracovala ako kozmetická poradkyňa Mary Kay a otec Curtis Gayheart bol baník a vodič nákladného auta. 

Gayheartová má nemecký, anglický, škótsky a írsky pôvod. Detstvo prežila v meste Pine Top v štáte Kentucky.

Už na strednej škole si zahrala v divadelnej hre o Lizzie Borden. Vo veku 15 rokov vyhrala miestnu súťaž krásy a presťahovala sa do New Yorku, kde navštevovala Professional Children's School a neskôr herecký inštitút Lee Strasberg. Popri štúdiu účinkovala v reklamách pre Campbell’s a Burger King a pracovala ako modelka pre katalógy J. C. Penney.

 Kariéra 

Gayheartová debutovala ako herečka v krátkom študentskom filme Bretta Ratnera, s názvom Whatever Happened to Mason Reese? z roku 1990. Objavila sa aj v jeho videoklipe „Nuttin’ But Love“ skupiny Heavy D and the Boyz. Väčšiu pozornosť získala začiatkom 90. rokov vďaka televíznym reklamám pre značku Noxzema, vďaka ktorým sa stala známou ako „Noxzema Girl“. Prvú väčšiu hereckú úlohu získala v roku 1992 v seriáli Loving, kde hrala postavu Hannah Mayberry.

V rokoch 1993 – 1995 si zahrala v seriáloch Vanishing Son, Zem 2 a v populárnom Beverly Hills 90210, kde stvárnila Antoniu Marchette – lásku postavy Dylana (Luke Perry). Jej filmovým debutom bola komédia Nothing to Lose z roku 1997, kde si zahrala po boku hercov ako Martin Lawrence, Tim Robbins.

V roku 1998 sa objavila v hlavnej úlohe v horore Temná legenda a zahrala si aj v divadelnej hre The Last Night of Ballyhoo v Toronte. O rok neskôr hrala v čiernej komédii Diabolská hra po boku Rose McGowan. Hoci film pôvodne prepadol, neskôr si získal kultový status.

Gayheartová sa objavila sa aj vo videoklipe kapely Train – Meet Virginia.

V roku 2002 mala byť obsadená do seriálu Firefly ako Inara, ale bola prepustená po jednom dni natáčania. Nasledovali epizódne úlohy v seriáloch Dead Like Me, Nip/Tuck, Vanished a The Cleaner.

V divadle sa objavila v broadwayskej inscenácii Oceľové magnólie (2005), za ktorú získala pozitívne recenzie. V roku 2008 sa vrátila na Broadway v hre Boeing-Boeing po boku známych hercov ako Christine Baranski a Mark Rylance.

V roku 2019 sa objavila vo vedľajšej úlohe v Tarantinovom filme Vtedy v Hollywoode, kde hrala manželku postavy Brada Pitta.

 Súkromný život 

Gayheartová sa zoznámila s režisérom Brettom Ratnerom v roku 1986 krátko po jej príchode do New Yorku, keď mala 15 rokov. Ich vzťah trval 13 rokov, v roku 1997 sa zasnúbili, no v roku 1999 sa rozišli.

Dňa 29. októbra 2004 sa Gayheart vydala za herca Erica Danea v Las Vegas. Zo vzťahu vzišli dve dcéry – prvá sa narodila 3. marca 2010, druhá 28. decembra 2011. Vo februári 2018 Gayheartová požiadala o rozvod, no v marci 2025 podala žiadosť o jeho zrušenie.

Gayheartová sa v roku 2001 ocitla v centre tragickej dopravnej nehody. Dňa 13. júna počas šoférovania auta svojho kolegu Marca Leonardiho zrazila v Los Angeles 9-ročného chlapca Jorgeho Cruza Jr., ktorý následne na zranenia zomrel. Zaplatila rodine 10 000 dolárov na pohrebné náklady a v novembri 2001 sa priznala k zabitiu z nedbanlivosti. Súd jej uložil trojročnú podmienku, pokutu, zákaz šoférovania na rok a 750 hodín verejnoprospešných prác. Rodina obete podala žalobu, ktorá bola urovnaná mimosúdne. 

V roku 2009 sa stala predmetom mediálneho škandálu, keď na verejnosť uniklo intímne video s ňou, jej manželom Ericom Daneom a modelkou Kari Ann Peniche, kde boli nahí a údajne užívali drogy. 

 Iné projekty 

 Externé odkazy 



 Zdroj 

Kategória:Divadelné herečky USA
Kategória:Filmové herečky USA
Kategória:Televízne herečky USA
Kategória:Modelky USA
Kategória:Osobnosti USA írskeho pôvodu
Kategória:Osobnosti USA nemeckého pôvodu
Kategória:Osobnosti USA škótskeho pôvodu
Kategória:Osobnosti USA anglického pôvodu
Kategória:Absolventi Lee Strasberg Theatre and Film Institute
Kategória:Osobnosti z Kentucky